ठीक उसी वक़्त तालाब से पानी पीकर लौटे कुछ जानवरों ने भी उस औरत की तरह ही दम तोड़ा. बड़ा अजीब था की जानवर और आदमी एक तरह ही मर रहे थे. शायद एक बड़ी व्यवस्था ने उस इलाके में दोनों के बीच के फर्क को समझा ही नहीं . आदमियों का विकास भी आधा-अधूरा ही रहा. गाँव में इस बात ने जोर पकड़ा कि गाँव के जो कुल देवता हैं वे समूचे गाँव से नाराज हो गये हैं. यह कहर उनकी नाराज़गी का ही असर था. आदमी तो इतने बुद्धिमान थे ही कि वे लोग तालाब की ओर फिर कभी नहीं गये. जानवरों का मरना जारी रहा. जहाँ आर्थिक संपत्ति के नाम पर सिर्फ पशु संपदा ही हो, वहाँ के लोगों का इस घटना के बाद टूटना तो स्वभाविक ही था. पूरे गाँव में मुर्दा शांति ने घर कर लिया था. औरत की लाश को तो लोग कहीं दफना आये थे. पर मरे हुए जानवर अभी भी घरों के सामने पड़े थे.